**Apple Network Server** (tunnettu myös nimillä **Shiner** tai **ANS**) oli Apple Computerin huhtikuussa 1996 julkaisema palvelintietokonemallisto. Laitteet menestyivät huonosti ja niiden myynti lakkautettiin huhtikuussa 1997. Ensimmäisessä julkaisussa markkinoille asetettiin kaksi mallia, Network Server 500/132 (11 000 $) ja Network Server 700/150 (15 000 $). Syyskuussa 1996 ilmestyi jälkimmäisen päivitetty versio Network Server 700/200 (19 000 $). Laitteet suunniteltiin käyttämään IBM:n AIX-käyttöjärjestelmää ja Macintosheissa käytetyn Mac OS:n ajaminen Apple Network Server -koneissa estettiin palvelinten ROM-piiriin talletetun ohjelman avulla. 

Apple Network Server -malleja ei tule sekoittaa Apple Workgroup Server -tietokoneisiin, jotka olivat palvelinkäyttöön päivitettyjä työasemia. Applen Apple Network Serverin jälkeinen palvelinmallisto tunnetaan nimellä Xserve.

Laitteisto
----------

ANS 700/200 -palvelimen prosessorikortti.
Apple Network Serverin laitteistoratkaisut muistuttavat IBM:n RS/6000-tietokoneen ja Power Macintosh 9500:n toteutuksissa käytettyä tekniikkaa. ANS 500/132 ja ANS 700/150 käyttävät PowerPC 604-prosessoria kellotaajuuksilla 132 MHz ja 150 MHz, ja ne sisältävät 32 kt:n L1-prosessorivälimuistin. ANS 700/200 toimii 200 MHz:n PowerPC 604e -prosessorilla ja käyttää 64 kt:n prosessorivälimuistia. Kaikissa malleissa on SIMM-pohjainen L2-välimuistiratkaisu, jonka oletuskoko on 512 kt (ANS 500/132) tai 1 Mt. Laiteväylä on 44 MHz (ANS 500/132) tai 50 MHz (700/\*). 168-pinnaisia DIMM-keskusmuistipaikkoja on kahdeksan ja laitteeseen on mahdollista asentaa 1 Gt RAMia. ANS 500/132 ja 700/150 toimitettiin 32 Mt:n keskusmuistilla, ANS 700/200 48 Mt:n keskusmuistilla.

Palvelimissa on sisäinen, kaksikanavainen SCSI-2-ohjain, 25-nastainen SCSI-1-liitin ja 1,44 Mt:n SuperDrive-levykeasema. Muita laajennusmahdollisuuksia ovat kuusi PCI-korttipaikkaa, ADB-portti, kaksi sarjaporttia ja AAUI-liitäntä. Näyttökortin liitäntä on standardia VGA-tyyppiä ja koneen mukana toimitettiin sovitin Applen omiin näyttölaitteisiin.

Apple Network Serverien kotelo on lukittava, helposti operoitava ja se sisältää pienen nestekidenäytön nopeaa diagnosointia varten. Kotelossa on seitsemän lisälaitepaikkaa, joista kaksi oli toimitettaessa varattu kovalevyä ja CD-ROM-asemaa varten. ANS 700/\* -koneet tukevat myös lennosta vaihdettavaa virransyöttöyksikköä. Kotelo on kooltaan 61,5 cm x 41,5 cm x 45 cm ja painaa yli 40 kilogrammaa.

### Deep Dish

Apple suunnitteli ja rakensi prototyypin uudesta Apple Network Server 300 -mallista, jonka projektinimenä oli *Deep Dish*. Julkaisematta jäänyt laite oli standardin 19" räkin levyinen ja 4U:n korkuinen. Laitetta suunniteltiin verkkopalvelinkäyttöön ja pienten yritysten informaatiopalvelimeksi.

Ohjelmisto
----------

Apple Network Serverien mukana toimitettiin AIX-käyttöjärjestelmän versiot AIX for Apple Network Servers 4.1.4 ja 4.1.5. Käyttöjärjestelmä erosi normaalista AIX-käyttöjärjestelmästä Applen omien ohjelmien kautta, joihin kuului muun muassa AppleShare -palvelu. Applella oli aiemmin ollut oma, Unix-pohjainen käyttöjärjestelmä, joka oli aiemmin lakkautettu eikä tukenut PowerPC-alustaa. Apple Network Server oli yhteensopiva RS/6000:n ohjelmistojen kanssa pienin eroin.

Laitteeseen on mahdollista asentaa vaihtoehtoinen käyttöjärjestelmä.

Lähteet
-------

1. ↑  Apple Network Server 700 Specs, We Love Macs (Arkistoitu – Internet Archive) (englanniksi). Luettu 2. lokakuuta 2006.
2. ↑  Laitteiden tekniset tiedot Applen sivuilla: ANS 500/132, ANS 700/150 ja ANS 700/200 (Arkistoitu – Internet Archive) (englanniksi). Luettu 2. lokakuuta 2006.
3. ↑  Tom Owad, Deep Dish: Prototype ANS 300, Applefritter (englanniksi). Luettu 2. lokakuuta 2006.
4. ↑  *palvelimella* eric.co.uk, Apple Computer (Arkistoitu – Internet Archive) (englanniksi). Viitattu 8.1.2008
5. ↑  Eddie Bindt, Guide to installing Yellowdog Linux 2.x on the ANS, Shirer.info (Arkistoitu – Internet Archive) (englanniksi). Luettu 2. lokakuuta 2006.

Aiheesta muualla
----------------

* Everymac.comin Apple Network Server -sivut

Macintosh

|  |  |
| --- | --- |
| Compact Macintosh (Classic) | 
* Macintosh 128K
* Macintosh 512K
* Macintosh 512Ke
* Macintosh Plus
* Macintosh SE
	+ SE FDHD
* Macintosh SE/30
* Macintosh Classic
* Macintosh Classic II
* Macintosh Color Classic
* Macintosh Color Classic II

 |
| II | 
* Macintosh II
* Macintosh IIx
* Macintosh IIcx
* Macintosh IIci
* Macintosh IIfx
* Macintosh IIsi
* Macintosh IIvi
* Macintosh IIvx

 |
| LC | 
* Macintosh LC
* Macintosh LC II
* Macintosh LC III
* Macintosh LC III+
* Macintosh LC 475
* Macintosh LC 520
* Macintosh LC 550
* Macintosh LC 575
* Macintosh LC 580
* Macintosh LC 630

 |
| Centris/Quadra | 
* Centris 610
* Centris 650
* Centris 660AV
* Quadra 605
* Quadra 610
* Quadra 630
* Quadra 650
* Quadra 660AV
* Quadra 700
* Quadra 800
* Quadra 840AV
* Quadra 900
* Quadra 950

 |
| Power Macintosh | 
* Power Macintosh 4400
* Power Macintosh 5200 LC
* Power Macintosh 5260 LC
* Power Macintosh 5400
* Power Macintosh 5500
* Power Macintosh 6100
* Power Macintosh 6200
* Power Macintosh 6300
* Power Macintosh 6400
* Power Macintosh 6500
* Power Macintosh 7100
* Power Macintosh 7200
* Power Macintosh 7300
* Power Macintosh 7500
* Power Macintosh 7600
* Power Macintosh 8100
* Power Macintosh 8200
* Power Macintosh 8500
* Power Macintosh 8600
* Power Macintosh 9500
* Power Macintosh 9600
* Power Macintosh G3
* Power Macintosh G4 Cube
* Power Macintosh G4
* Power Macintosh G5

 |
| Muut mallit | 
* XL
* Portable
* Performa
* TV
* Twentieth Anniversary Macintosh
* iMac
* eMac
* Mac mini
* Mac Pro

 |
| Kannettavat | 
* PowerBook
	+ PowerBook 100
* iBook
* MacBook
* MacBook Air
* MacBook Pro

 |
| Palvelimet | 
* Apple Network Server
* Apple Workgroup Server
	+ Workgroup Server 9150
* Xserve

 |
| Muuta | Luettelo Macintosh-malleista |
| Käyttöjärjestelmät | 
* Mac OS
* macOS

 |